Kuuba / Hoidon ja biologisen lääkkeen (adalimumabi) saatavuus spondylartriittiin ja siihen liittyvään aktiiviseen sakroiliittiin

Cuba / Availability of treatment and biological medication (adalimumab) for spondyloarthritis and active sacroilitis

**Kysymykset**

1. On Kuubassa saatavilla hoitoa spondylartriittiin (M46) (selkärangan niveltulehdus, selkärankareuma) ja siihen liittyvään aktiiviseen sakroiliittiin (risti-suoliluunivelen tulehdus)?  
2. Onko Kuubassa saatavilla adalimumabia (esim. valmistetta Idacio 40 mg) tai muuta vastaavaa biologista lääkehoitoa spondylartriittiin?

***Questions***

1. Is treatment available for spondyloarthritis and active sacroilitis associated with it in Cuba?  
2. Is adalimumab (for example Idacio 40 mg) or alternative biological medication available for spondyloarthritis in Cuba?

## Onko Kuubassa saatavilla hoitoa spondylartriittiin (M46) (selkärangan niveltulehdus, selkärankareuma[[1]](#footnote-1)) ja siihen liittyvään aktiiviseen sakroiliittiin (risti-suoliluunivelen tulehdus[[2]](#footnote-2))?

**Hoidon saatavuus spondylartriittiin ja siihen liittyvään aktiiviseen sakroiliittiin**

Suomalaisen Lääkäriseura Duodecimin Terveyskirjasto[[3]](#footnote-3) ja Käypä hoito[[4]](#footnote-4) -verkkosivustoilta löytyy tietoa reumasairauksista ja niiden hoidosta.

Euroopan turvapaikkavirasto EUAA:n MedCOI-palvelusta[[5]](#footnote-5) saadun tiedon mukaan San Lazarossa Havannassa sijaitsevassa Hermanos Ameijeiras Surgical Clinical Hospital -sairaalassa (verkkosivut <http://www.hospitalameijeiras.sld.cu>) on saatavana seuraavia hoitoja ja tutkimuksia:

* Reumaattisiin sairauksiin liittyviä laboratoriotestejä
* Diagnostisia magneettikuvauksia (MRI)
* Röntgenkuvauksia
* Reumatologin tarjoamaa sairaala- ja avohoitoa ja seurantaa
* Fysioterapeutin tarjoamaa avohoitoa ja seurantaa
* Ortopedin tarjoamaa avohoitoa ja seurantaa.[[6]](#footnote-6)

Biologiset lääkkeet (joita MedCOI-palvelun mukaan ei ole Kuubassa saatavana, kts. tämän vastauksen kohta 2) vaativat sairaalassa käyntejä, koska biologiset lääkkeet annostellaan sairaalassa joko tiputuksena tai pistoksina.[[7]](#footnote-7)

**Yleistä Kuuban terveydenhuollosta**

Bertelsmann Stiftung -säätiön uusimman demokratiakatsauksen (tarkastelujakso 1.2.2019–31.1.2021[[8]](#footnote-8)) mukaan terveydenhuolto on Kuubassa universaalia ja ilmaista, mutta terveydenhuollon laatu on heikentynyt. Terveydenhuollossa on puutetta erilaisista tarvikkeista ja lääkkeistä. Julkisen sektorin matalien palkkojen vuoksi merkittävä osa terveydenhuollon ammattilaisista on vaihtanut esimerkiksi matkailualalle tai siirtynyt yksityissektorille esimerkiksi vuokraamaan huoneita. Valtiolla on edelleen periaatteessa monopoli terveydenhuoltopalveluiden tuottamisessa, mutta joitakin yksityisiä, epävirallisia vaihtoehtoisia palveluja on syntynyt täydentämään julkisia palveluja. Sellaisia lääkkeitä, joita ei ole saatavana valtion laitoksissa, hankitaan ulkomailta ja myydään ”mustassa pörssissä”. Lahjonta terveydenhuoltosektorilla on yleistynyt.[[9]](#footnote-9)

Humanitaarisia asioita käsittelevän The New Humanitarian -verkkomedian (27.9.2021) mukaan Kuuban terveydenhuoltojärjestelmä vajosi toukokuussa 2021 koronapandemian aikana lähes romahduspisteeseen. Lääkkeiden saatavuus muuttui vaarallisen heikoksi. Heinäkuussa 2021 kuubalaiset ryhtyivät osoittamaan mieltään yhdessä suurimmista viimeaikaisista mielenosoituksista protestoidakseen hallituksen huonoa taloudenhoitoa ja huonosti hoidettua terveydenhuoltojärjestelmää vastaan. Monet ihmiset vaativat rokotteiden ja lääkkeiden parempaa saatavuutta. Hallitus tukahdutti protestit ja pidätti satoja mielenosoittajia. Lisäksi hallitus lopetti lääkkeiden, elintarvikkeiden ja muiden välttämättömyystarvikkeiden tuontitullit, mutta Kuubaan suuntautuvien rajoitettujen lentojen vuoksi lääkkeiden, ruoan ja ”kovan valuutan” suorat toimitukset erityisesti epävirallisina rahalähetyksinä ovat käytännössä loppuneet. Kuubaan on syntynyt kansalaisten solidaarisuustoimintaa, esim. ruoan ja lääkkeiden keräämistä ja toimittamista eteenpäin.[[10]](#footnote-10)

Kuuba on ollut kriisissä vuosikymmeniä, mutta keskeistä toimialaa eli matkailua vähentänyt pandemia, Yhdysvaltojen kauppasaarron tiukentaminen ja epäonnistunut raha- ja palkkauudistus ovat muiden tekijöiden ohella heikentäneet Kuuban taloutta entisestään. Kuuban hallitus ei pysty maksamaan velkojilleen, joten toimitukset ulkomailta ovat rajallisia. Maahantuontiin liittyvät ongelmat vaikuttavat merkittävästi kuubalaisten elinolosuhteisiin, sillä jopa 60-70 % kuubalaisten kuluttamista elintarvikkeista on perinteisesti tuotu ulkomailta. Yrittäessään hankkia ulkomaista valuuttaa valtio, joka on monopolisoinut vähittäiskauppaa, myy kansalaisille elintarvikkeita ja perustuotteita Yhdysvaltain dollareilla, joita vain osalla väestöstä on mahdollisuus hankkia.[[11]](#footnote-11)

## Onko Kuubassa saatavilla adalimumabia (esim. valmistetta Idacio 40 mg) tai muuta vastaavaa biologista lääkehoitoa spondylartriittiin?

Selkärankareuman hoitoon voidaan käyttää biologisia lääkkeitä, mikäli oireet eivät lievity tavallisilla reumalääkkeillä. Biologiset lääkkeet annetaan potilaille sairaalassa joko tiputuksena tai pistoksina.[[12]](#footnote-12) Käytössä on viittä eri TNF-salpaajaa (infliksimabi, etanersepti, adalimumabi, sertolitsumabi, golimumabi) sekä uudempia biologisia lääkkeitä. TNF-salpaajien on todettu vähentävän myös toistuvia värikalvontulehduksia.[[13]](#footnote-13)

EUAA:n lääketieteellisestä MedCOI-palvelusta saadun tiedon mukaan Kuubassa ei ole saatavana biologista lääkettä adalimumabia. Kuubassa ei myöskään ole saatavana seuraavia vaihtoehtoisia biologisia lääkkeitä: sertolitsumabi, etanersepti, golimumabi ja infliksimabi. Uudempia biologisia lääkkeitä ei ilmeisesti myöskään ole saatavana, koska MedCOI-palvelu ei ole maininnut niitä mahdollisina vaihtoehtoisina biologisina lääkkeinä. Lääkkeiden saatavuutta on tiedusteltu Hermanos Ameijeiras Surgical Clinical Hospital Pharmacy ja Central Clinic Cira Garcia Pharmacy (verkkosivut <http://www.cirag.cu/>) -apteekeista Havannassa.[[14]](#footnote-14)

## Lähteet

Bertelsmann Stiftung 23.2.2022. *BTI 2022 Country Report. Cuba.* <https://bti-project.org/fileadmin/api/content/en/downloads/reports/country_report_2022_CUB.pdf> (käyty 10.1.2023).

Duodecim / Käypä hoito 18.2.2022. *Nivelreuma.* <https://www.kaypahoito.fi/hoi21010> (käyty 10.1.2023).

Duodecim / Terveyskirjasto 13.12.2022. *Selkärankareuma ja aksiaalinen spondylartriitti.* <https://www.terveyskirjasto.fi/dlk00076> (käyty 11.1.2023).

EUAA (European Union Asylum Agency) MedCOI / International SOS 4.1.2023. *AVA16430.* Saatavilla: MedCOI-tietokannassa [edellyttää kirjautumista]. (käyty 10.1.2023).

Havana Times 31.12.2022. *The Year When the Most Cubans Left for the United States.* <https://havanatimes.org/features/the-year-when-the-most-cubans-left-for-the-united-states/> (käyty 10.1.2023).

New Humanitarian (The) / Delgado, Jessica Dominiguez & García, Yery M. & Dupraz-Dobias, Paula 27.9.2021. *As Cubans’ needs mount, grassroots groups step in.* <https://www.thenewhumanitarian.org/news-feature/2021/9/27/Cuba-food-medicine-shortages-spur-citizen-led-aid> (käyty 10.1.2023).

Selkäliitto [päiväämätön]. *Selkärankareuma on yhtä yleinen miehillä ja naisilla.* <https://selkakanava.fi/selkakipu/mista-selkakipu-johtuu/selkasairauksia-ja-selkakivun-syita/selkarankareuma-on-yhta-yleinen-miehilla-ja-naisilla> (käyty 11.1.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. <https://www.terveyskirjasto.fi/ltt03213/spondylartriitti?q=spondylartriitti> ja <https://www.terveyskirjasto.fi/dlk00076/selkarankareuma-ja-aksiaalinen-spondylartriitti?q=M46> (käyty 10.1.2023). [↑](#footnote-ref-1)
2. <https://www.terveyskirjasto.fi/ltt03010/sakroiliitti?q=sakroiliitti> (käyty 10.1.2023). [↑](#footnote-ref-2)
3. Duodecim / Terveyskirjasto 13.12.2022. [↑](#footnote-ref-3)
4. Duodecim / Käypä hoito 18.2.2022. [↑](#footnote-ref-4)
5. MedCOI on EUAA:n alaisuudessa toimiva, lääketieteellistä lähtömaatietoa tuottava palvelu. [↑](#footnote-ref-5)
6. EUAA MedCOI / International SOS 4.1.2023. [↑](#footnote-ref-6)
7. Selkäliitto [päiväämätön]. [↑](#footnote-ref-7)
8. Bertelsmann Stiftung 23.2.2022, s. 2. [↑](#footnote-ref-8)
9. Bertelsmann Stiftung 23.2.2022, s. 8, 18, 26. [↑](#footnote-ref-9)
10. New Humanitarian (The) / Delgado ym. 27.9.2021. [↑](#footnote-ref-10)
11. Havana Times 31.12.2022. [↑](#footnote-ref-11)
12. Selkäliitto [päiväämätön]. [↑](#footnote-ref-12)
13. Duodecim / Terveyskirjasto 13.12.2022. [↑](#footnote-ref-13)
14. EUAA MedCOI / International SOS 4.1.2023. [↑](#footnote-ref-14)